### NN 150/2024 (20.12.2024.), Odluka o izmjenama i dopunama Odluke o odbijanju godišnjih financijskih izvještaja kreditnih institucija i sadržaju revizije za potrebe Hrvatske narodne banke

HRVATSKA NARODNA BANKA

2476

Na temelju članka 173. stavka 8. i članka 174. stavka 7. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020., 146/2020., 151/2022. i 145/2024.) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O ODBIJANJU GODIŠNJIH FINANCIJSKIH IZVJEŠTAJA KREDITNIH INSTITUCIJA I SADRŽAJU REVIZIJE ZA POTREBE HRVATSKE NARODNE BANKE

Članak 1.

U Odluci o odbijanju godišnjih financijskih izvještaja kreditnih institucija i sadržaju revizije za potrebe Hrvatske narodne banke (»Narodne novine«, br. 22/2019. i 139/2022.) članak 1. stavak 1. točka 2. mijenja se i glasi:

»2) postupak i način primjene članka 173. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020., 146/2020., 151/2022. i 145/2024., u nastavku teksta: Zakon),«.

Iza stavka 2. dodaje se novi stavak 3., koji glasi:

»(3) Pojedini pojmovi koji se upotrebljavaju u ovoj Odluci imaju istovjetno značenje kao pojmovi upotrijebljeni u Zakonu o kreditnim institucijama, osim pojma »IKT sustav«, koji ima istovjetno značenje pojmu »mrežni i informacijski sustav« kako je definirano Zakonom o kreditnim institucijama.«

Članak 2.

U članku 2. stavak 2. točka 2. mijenja se i glasi:

»2) nisu sastavljeni u skladu s primjenjivim okvirom financijskog izvještavanja odnosno odredbama Uredbe (EZ) br. 1606/2002 Europskog parlamenta i Vijeća od 19. srpnja 2002. o primjeni međunarodnih računovodstvenih standarda (SL L 243, 19. 7. 2002.) i Uredbe Komisije (EU) 2023/1803 оd 13. kolovoza 2023. o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća (SL L 237 26. 9. 2023, p. 1) i«.

Članak 3.

U članku 4. točka 3. mijenja se i glasi:

»3) stanju digitalne operativne otpornosti i primjerenosti upravljanja IKT rizikom, u skladu s Uredbom (EU) 2022/2554 Europskog parlamenta i Vijeća od 14. prosinca 2022. o digitalnoj operativnoj otpornosti za financijski sektor i izmjeni uredbi (EZ) br. 1060/2009, (EU) br. 648/2012, (EU) br. 600/2014, (EU) br. 909/2014, i (EU) 2016/1011 (Tekst značajan za EGP) (SL L 333, 27.12.2022.) (u nastavku teksta: Uredba (EU) 2022/2554) i Zakonom o provedbi Uredbe (EU) 2022/2554 o digitalnoj operativnoj otpornosti za financijski sektor (»Narodne novine«, broj 136/2024.) i«.

Članak 4.

U članku 5. iza stavka 2. dodaje se novi stavak 3., koji glasi:

»(3) Revizorsko društvo ocjenu o stanju digitalne operativne otpornosti i primjerenosti upravljanja IKT rizikom daje u skladu s člankom 7. ove Odluke.«

Dosadašnji stavci 3. i 4. postaju stavci 4. i 5.

Članak 5.

Članak 7. mijenja se i glasi:

»(1) Revizorsko društvo provodi reviziju upravljanja IKT rizicima i IKT sustava te daje zasebnu ocjenu o stanju digitalne operativne otpornosti i primjerenosti upravljanja IKT rizikom kreditne institucije, u skladu s Uredbom (EU) 2022/2554 i Zakonom o provedbi Uredbe (EU) 2022/2554 o digitalnoj operativnoj otpornosti za financijski sektor.

(2) Revizorsko društvo dužno je:

1) služiti se metodama i postupcima za reviziju upravljanja IKT rizicima i IKT sustava zasnovanima na procjeni rizika,

2) definirati obuhvat revizije upravljanja IKT rizicima i IKT sustava na osnovi procjene rizika prije početka obavljanja revizije,

3) definirati dubinu revizije upravljanja IKT rizicima i IKT sustava ovisno o zatečenom stanju digitalne operativne otpornosti i IKT sustava i

4) provjeriti pridržava li se kreditna institucija:

a) Zakona i podzakonskih propisa donesenih na temelju Zakona, a koji se odnose na upravljanje IKT rizicima i IKT sustave,

b) Uredbe (EU) 2022/2554 i provedbenih i regulatornih tehničkih standarda donesenih na temelju te Uredbe te Zakona o provedbi Uredbe (EU) 2022/2554 o digitalnoj operativnoj otpornosti za financijski sektor.

(3) Na osnovi revizije upravljanja IKT rizika i IKT sustava revizorsko društvo dužno je upozoriti na znatne rizike kojima je kreditna institucija izložena.«

Članak 6.

Članak 8. stavak 1. mijenja se i glasi:

»(1) Revizijom izvješća koja se dostavljaju Hrvatskoj narodnoj banci revizorsko društvo dužno je provjeriti pravilnost, točnost i potpunost izvješća koja se dostavljaju:

1) u skladu s Odlukom o izvještajima za potrebe supervizije kreditnih institucija (»Narodne novine«, br. 146/2021., 108/2022., 27/2023. i 76/2024.), i to sljedećih izvješća:

– Izvještaj o izloženosti kreditnom riziku po rizičnim skupinama (RS4)

– Izvještaj o ulaganju u kapital društava (UKT5)

– Izvještaj o materijalnoj imovini (MIKI4)

– Izvještaj o preuzetoj imovini (PIKI2)

– Izvještaj o dospjelim nenaplaćenim potraživanjima (DNP1)

– Izvještaj o izloženosti davateljima zaštite (IDZ2)

– Detaljna knjiga trgovanja (DKT)

– Izvještaj o izloženostima prema osobama u posebnom odnosu s kreditnom institucijom (POKI3)

– Bilanca: imovina (F 01.01)

– Bilanca: obveze (F 01.02)

– Bilanca: kapital (F 01.03)

– Račun dobiti i gubitka (F 02.00)

– Informacije o prihodonosnim i neprihodonosnim izloženostima (F 18.00)

– Restrukturirane izloženosti (F 19.00)

2) u skladu s Provedbenom uredbom Komisije (EU) 2021/451 od 17. prosinca 2020. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća u pogledu nadzornog izvješćivanja institucija i stavljanju izvan snage Provedbene uredbe (EU) br. 680/2014 (u nastavku teksta: Uredba (EU) 2021/451), i to sljedećih izvješća:

– Regulatorni kapital (C 01.00)

– Kapitalni zahtjevi (C 02.00)

– Stope kapitala (C 03.00)

– Izloženosti i gubici na temelju izloženosti osiguranih nekretninama (C 15.00)

– Ograničenja velikih izloženosti (C 26.00)

– Identifikacija druge ugovorne strane (C 27.00)

– Izloženosti u knjizi pozicija kojima se ne trguje i knjizi trgovanja (C 28.00)

– Podaci o izloženostima prema pojedinačnim osobama iz grupa povezanih osoba (C 29.00)

– Izračun omjera financijske poluge (C 47.00)

– Bilanca: imovina (F 01.01)

– Bilanca: obveze (F 01.02)

– Bilanca: kapital (F 01.03)

– Račun dobiti i gubitka (F 02.00)

– Informacije o prihodonosnim i neprihodonosnim izloženostima (F 18.00)

– Restrukturirane izloženosti (F 19.00)

– Ocjena IRRBB-a: SOT za EVE/NII i promjene MV-a (J 01.00).«

Članak 7.

U članku 9. stavku 3. točki 2. riječi: »stavka 4.« zamjenjuju se riječima: »stavka 5.«.

Točka 4. mijenja se i glasi:

»4) zasebnu ocjenu o stanju digitalne operativne otpornosti i primjerenosti upravljanja IKT rizikom kreditne institucije iz članka 7. ove Odluke,«.

Članak 8.

Ova Odluka stupa na snagu osmoga dana od dana objave u »Narodnim novinama«, osim članaka 3., 4., 5. i 7. ove Odluke, koji stupaju na snagu 17. siječnja 2025., čije je zahtjeve potrebno prvi put primijeniti za izvješća koja se sastavljaju sa stanjem na dan 31. prosinca 2025.

O. br.: 457-091/12-24/BV

Zagreb, 16. prosinca 2024.

Guverner
 Boris Vujčić, v. r.